《钱竹岩之官清远》
宋代·释居简

帆挂之清远，潮来驾浊流。火云方振虐，仙舄自生秋。

拔宅虽浮汎，逢山得款留。一夔携骥子，几度访羊裘。

景尽孤台胜，题分庾岭幽。风餐愁欸乃，水宿贯钩辀。

文采休藏豹，诗盟莫冷鸥。神明毋自鄙，蛮瘴不胜瘳。

单父鸣弦外，巴东野水头。鼎钟馀事业，一德配灵脩。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。